Andrew Wommack inspireerib sind tänases saates
sirutuma välja tervenemise poole, mis kuulub sulle Jeesuses Kristuses.
Jumal tahab, et oleksid terve - see on evangeeliumi tõde.
Kohe aga on ka Andrew ise te ees.
Tere tulemast taas me saatesse!
Jätkan ikka oma seeriaga "Jumal soovib, et oleksid terve".
Oleme selle teema raames katnud väga palju asju.
Usun kogu südamest, et see on kasvatanud inimeste usku
ja nende südameis, kes arvasid, et Jumalal on tervenemisest ükskõik,
on kasvanud kindlus, et Jumal soovib siiski, et oleksid terve
Ühtpidi on tegu raske teemaga
ja ma ei tea, kas suudan seda piisavalt selgelt väljendada...
Loodan, et aitad mind selles ja püüad mõista mu südant.
Inimesel on ühtpidi lihtsam
olla pettunud selle üle, kui inimesed pole terved,
kui uskuda Jumala tahtesse, et oleksid terve.
Nii sa siis väidadki, et Jumal ei tervenda enam tänapäeval
või et haigused on Jumala karistus.
Või et Jumalal oli selle haigusega mõni suurem eesmärk.
Selliste väidetega on osaliselt kergem toime tulla,
sest need saab paigutada kõik ühte kenasse karpi,
panna kaane peale ja ongi kombes.
Arvame, et see polnud Jumala tahe.
Kui sa aga usud, et Jumal tahab tervendada
ja samas sa ei näe tervenemisi...
Kui sa näed inimesi, kes usuvad oma tervenemisse
ja kuulutavad Jumala Sõna oma olukorra üle,
aga ei saa ikka terveks,
siis sul on sellega palju raskem toime tulla.
Kui sellega, et öelda: "Jumal ei tervenda enam tänapäeval."
Usun siiralt, et see on üks peamisi põhjusi,
miks enamus usklikke on tõrjunud mõtte tervenemisest.
Rääkides tervenemise tõrjumisest,
siis on küll neid, kes ütlevad: "No Jumal küll suudab tervendada"
ja kui keegi saabki terveks,
siis nad võivad öelda: "Tänu Jumalale!"
Kuid nad on tõrjunud mõtte sellest, et Jumal tahab tervendada alati
ja Jumal soovib, et oleksid terve.
Nad küll usuvad, et Jumal võib tervendada,
kuid seda vaid harvadel juhtudel ja seda ei saa kuidagi garanteerida
või sellesse täie kindlusega uskuda.
See lihtsalt juhtub, kui juhtub.
Vähemalt enamus Kristuse Ihust omab sellist suhtumist
ja ma usun, et tegu on kaitsemehhanismiga
tulemaks toime pettumusega selle üle, et inimesed haigestuvad ja surevad.
Nii et, tervenemisse mitte uskumine aitab selle kõigega toime tulla.
Nii ma ka mõistan, et kui ma ütlen, et Jumal soovib sulle alati tervist
ja Jeesus suri su tervenemise eest sama palju, kui su pattude eest,
mistõttu sa ei pea leppima haigusega.
Jeesus käis mööda maad ja tegi head,
tervendades kõiki, kes olid kuradi poolt rõhutud.
Ma saan aru, et selliste väidetega on raske toime tulla,
sest üksainus konkreetne väide ei aita tulla toime kõigi olukordadega.
Mul on olnud väga lähedasi inimesi,
keda olen armastanud nagu iseennast
ja kelle eest olen palunud, kuid kes on siiski surnud.
See pole üldse mitte kerge
ja sa pead tegelema küsimustega: "Miks see kõik juhtus?"
Olen üdini aus, kui ütlen, et ma ei tea kõiki põhjuseid, miks?
Ma ise ka alles õpin.
Kuid mu pastor kasutas üht näidet, mis oli mu meelest suurepärane.
Nõnda nagu väike laps, kes hakkab alles käima, kukub,
lööb oma pea ära ja saab kriimustusi,
siis kui me kohtleks oma lapsi samamoodi, kui inimesi,
kes püüavad uskuda Jumalasse ja alles õpivad käima usuteel,
siis me ütleks oma lastele: "Vaata, et sa enam kunagi ei kuku,
sest muidu saad haiget ja kriimustusi.
Võid silma vastu söögilauda siniseks kukkuda."
Jah, kõik see on tõsi
ja kõike seda on ka juhtunud ühel või teisel moel.
Ja ometi anname me lastele võimaluse
tõusta taas ja kukkuda taas.
Mispeale nad saavad haiget ja nutavad,
aga me aitame neil sest' üle saada ja ütleme: "Proovi uuesti!",
mispeale nad jõuavad lõpuks punkti,
kus nad saavad juba üsna hästi hakkama
ja oskavad nii kõndida kui joosta.
Kui aga keegigi üritab uskuda tervenemisse
ja see ei sünni koheselt;
kui nad komistavad ega näe midagi sündimas,
siis on koheselt hukkamõist ja süüdistamine platsis:
"Sa poleks pidanud proovima!
Sa eksisid ja panid puusse ning keegi sai nüüd haiget."
Kui me rakendaks sama standardit laste käima õppimisel,
ei kõnniks meist mitte keegi.
Nii et, mis puutub Jumalasse uskumisse,
peame kuskilt pihta hakkama ja tegema ka teatud vigu.
Jah, me saame kogema pettumusi
ja on ka aegu, kus me usume Jumalalt tervenemist,
aga see ei tule piisavalt kiiresti ja me mõtleme: "Miks siis nii?"
Püüan täna käsitleda põhjusi, miks kõik inimesed ei saa terveks?
Vaatasime eelmises saates Matteuse 17. peatükki,
kus üks mees tõi oma poja, kel käisid teatud hood peal,
Jeesuse juurde.
Jeesus oli kolme oma jüngriga üleval mäe otsas,
samas kui üheksa Ta jüngrit
püüdsid sellest poisist kurje vaime välja ajada,
aga ei suutnud.
Nii paluski poisi isa Jeesuse abi, et Too tervendaks ta poja,
kuna jüngrid polnud seda suutnud.
Jeesuse vastas Matteuse 17:17:
Oh uskmatu ja jonnakas sugupõlv! Kui kaua pean ma teie juures olema?
Kui kaua tuleb mul teiega kannatlik olla?
Tooge ta siia minu juurde!”
Jeesus polnud oma jüngritega rahul,
et nad ei suutnud täita inimeste vajadusi.
Ma ei usu, et Jeesus oleks ka rahul
meie võimetusega täita inimeste vajadusi.
Olen ise näinud inimesi surnuist üles ärkamas,
pimedaid taas nägemas jne.
Nägime oma viimasel teenistusel, kuidas Jumal tervendas 30 kurti.
Olen näinud palju häid asju sündimas.
Samas oli seal järjekorras 100 kurti, kellest siis vaid 1/3 sai terveks.
Usun, et kui Jeesus olnuks seal, oleks Ta nad kõik terveks teinud.
Nii et ma ei räägi vaid teistest,
aga ma ise kasvan samamoodi selles vallas.
Ma ei tunne hukkamõistu, aga ma pole ka rahul selle looga.
Ma igatsen näha suuremaid asju sündimas.
Jeesus polnud rahul oma jüngrite võimetusega.
Teadsid sa, et kui tänapäeval
läheks üks tavaline haige ühte tavalisse kogudusse
ja räägiks pastoriga...
Oletame, et nad tuleks ratastoolis, rulaatoriga
või mõne ravimatu haigusega
ja läheks oma looga tavalise pastori juurde,
paludes, et pastor aitaks neid nende haiguse osas,
siis tead sa, mida tavaline pastor vastaks?
"Kas te arsti juures olete käinud? Kas seda ravimit olete proovinud?
Olen kuulnud sellest ravimist ja sellest ravist."
Tavaline pastor isegi ei üritaks tegeleda tavapärase haigusega
või vajadusega füüsilise tervenemise järele.
Nad soovitaks inimesel minna arstile.
Kui keegi tuleb oma depressiooniga, küsivad nad:
"Kas te psühhiaatri juures olete käinud
ja teatud ravimeid proovinud?"
Kui keegi on vaene, ütleks nad: "Minge sotsiaalabisse,
sest valitsusel on oma programmid, mis aitavad katta selliseid vajadusi."
See on üks põhjusi, miks usun,
et kogudusel pole suurt palju mõju kaasaja ühiskonna üle,
sest me oleme kitsendanud koguduse eesmärgid
vaid igavikulistele asjadele.
Me räägime vaid taevast ja põrgust, et valmistada inimesi ette,
et nad surres läheks ikka taevasse ja mitte põrgu.
Jah, see kõik on oluline,
kuid enamus inimesi pole omadega üldse sellel lainel.
Enamus inimesi ei mõtle sellele, mis saab peale surma,
vaid nad võitlevad selle nimel,
et pääseda põrgust, milles nad siin maa peal elavad.
Nad ei mõtle tuleviku peale.
Kui aga kogudus oleks ajakohane ja ütleks: "Jeesus tervendab su ihu.
Jeesus aitab sind rahaliselt ree peale ja lahendab su abielu probleemid.
Ta suudab kanda hoolt emotsionaalsete probleemide eest."
Kui me suudaks täita inimeste vajadusi
ja kogudus oleks ajakohane siinse maise elu suhtes,
oleks me kogudused ka puupüsti täis
ja palju enam inimesi saaks puudutatud,
võrreldes sellega, mida täna näeme.
Kogu see teema on mulle väga südamelähedane.
Ma tean, et ma pole selles täiuslik
ja ma ei mõista ka kellegi teise üle kohut.
Ma pole omadega veel kohale jõudnud,
kuid samas olen seda kõike siiski oma elus välja elanud
ja usun, et see on see suund, mida Jumal igatseb meile kõigile.
Kogudus peaks täitma inimeste vajadusi.
Seda eriti veel ka tervise vallas, sest Jumal soovib, et oleksime terved.
Kristlased peaks esindama Teda selles vallas,
pannes käsi haigete peale ja nähes inimesi tervenemas.
Kui me seda kõike teeks,
poleks meil vaja ärkamise pärast palvetadagi.
Kui läheksid lihtsalt välja ja paneksid käsi haigete peale,
kui näeksid surnuid üles tõusmas ja pimedaid silmi avanemas,
oleks selline ärkamine kohal, et sa ei suudaks sellega toimegi tulla.
Inimesed ise tuleks su juurde
ja sa palvetaks nende eest nii ööd kui päevad.
Mul on olnud aegu, kus olen pidanud inimestele ütlema:
"Mul on väga kahju,
aga ma ei jaksa enam üheainsagi inimese eest palvetada
ja kui ma kohe magama ei lähe, kukun lihtsalt kokku."
Ma olen pidanud ütlema inimestele "Ei."
Jeesusega oli samamoodi. Tal polnud isegi aega süüa.
Ja isegi, kui Ta üritaski oma jüngritega pisut eemale saada,
jooksid inimesed ümber järve neile ikka järele
ja Ta teenis neid siis jälle.
Võin garanteerida sulle,
et sa hakkad nägema imesid, kui paned käed haigete peale,
sest Jumala vägi voolab läbi sinu
ja sul on selline ärkamine, et vaata vaid, et hakkama saad!
Selle asemel, et anuda palvekambris Jumalalt ärkamist,
peame lihtsalt hakkama uskuma Jumala Sõna
ja tegema seda, mida Ta käskis meil teha.
Ja kui sa siis peale seda paned käed haigete peale,
saad ka nägema ärkamist.
Ära palu, et Jumal teeks midagi, mida Ta on käskinud sul teha.
Markuse 16:17:
"Kuid uskujaid saadavad sellised tunnustähed..."
Sa räägid keeltes,
paned käsi haigete peale ja nad saavad terveks.
Tee seda kõike ja ma garanteerin sulle,
et sa ei pea enam anuma Jumalalt ärkamist.
Kuid tagasi selle noore poisi juurde.
Matteuse 17:18-19: "Ja Jeesus sõitles kurja vaimu
ja kuri vaim läks poisist välja ning sellest hetkest sai poiss terveks.
Kui nad siis olid omaette, astusid jüngrid Jeesuse juurde
ja ütlesid: Mispärast meie ei suutnud teda välja ajada?”
See on see sama küsimus,
mida olen käsitlemas praegustes saadetes -
miks kõik ei saa terveks?
Selleks on vaja pisut konteksti.
Matteuse 10:1 kutsus Jeesus kõik oma jüngrid kokku
ja andis neile väe tervendada haigeid.
Loeme koos Matteuse 10:1.
"Ja Jeesus kutsus oma kaksteist jüngrit enese juurde
ning andis neile meelevalla rüvedate vaimude üle neid välja ajada
ja parandada kõiki haigusi ja igasugu nõtrust."
Kõiki haigusi ja hädasid.
Polnud ühtki asja, mille üle neil polnuks meelevalda.
Mis iganes ka inimesi füüsiliselt ei puudutaks -
meil on meelevald selle üle.
Kuid Jeesus andis neile ka väe kurjade vaimude üle.
Lisaks haiguste ja hädade tervendamisele.
Matteuse 10:5-7: "Jeesus läkitas välja need kaksteist,
käskides neid: Ärge minge paganate teele
ja ärge astuge samaarlaste linna,
pigem minge Iisraeli soo kadunud lammaste juurde!
Ja minnes kuulutage: Taevariik on lähedal!"
See viimane tähendab palju enamat, kui väliselt tundub.
See tähendab, et Jumalariik pole enam kauges tulevikus,
vaid see on juba siin.
"Öelge neile, et see aeg on juba käes."
Inimesed ei pea paluma ärkamise pärast,
sest see on juba käes.
"Teil on see juba olemas" oli Jeesuse mõte.
"Tehke terveks haigeid, äratage üles surnuid,
tehke puhtaks pidalitõbiseid, ajage välja kurje vaime!
Muidu olete saanud, muidu andke!"
Need on need korraldused, mille Jeesus oma jüngritele andis,
kuid see ei piirdunud vaid Ta 12-jüngriga.
Sama kehtib ka sinu ja minu puhul.
Markuse 16:17:
"Kuid uskujaid saadavad sellised tunnustähed...
haiged, kellele nad panevad käed peale,
saavad terveks.”
Johannese 14:12 ütleb,
et me peame tegema samu tegusid, mida Jeesus tegi.
Seega, jüngritele oli antud Jeesuse vägi ja meelevald
kõigi haiguste üle.
Sh see noor poiss, kellel käisid hood peal.
See kätkes kõike.
Neile oli juba antud see vägi.
Kui loeksid edasi Matteuse 10. peatükki,
siis näeksid, et jüngrid läksid välja ja tulid ka tagasi,
öeldes: "Issand, isegi kurjad vaimud alistusid meile Sinu nimel."
Nad ei öelnud, et see juhtus enamus juhtudel,
aga mõnikord ka mitte.
Nad ei pidanud küsima: "Miks me ei suutnud seda?
Miks see ei toiminud igal sammul?",
sest nad tulid tagasi hõisates:
"Isegi kurjad vaimud allusid meile Sinu nimel."
See tähendab, et nad nägid seda väge toimimas.
Nii et, neil oli Jumala vägi ja võidmine, mida nad rakendasid
ning nad nägid, et see toimib.
Nii tegid nad selle noore poisiga sama,
mida nad olid varasemaltki teinud,
kuid nad ei näinud samu tulemusi.
Ja see on nüüd eriti segadust tekitav.
Las ma öelda seda veelkord -
inimesed, kes ei usu, et Jumal tervendab,
pole ka üllatunud sellest, miks nad on haiged
ja miks nad terveks ei saa.
Kuna nad ei usu sellesse ja neil pole mingeid ootusi,
pole neil ka mingeid pettumusi selles osas.
Inimesed aga, kes usuvad, et Jumala tahe on tervendada,
on need, kes on üllatunud ja segaduses,
sest nad on palvetanud ja teinud seda, mida on osanud,
kuid ometi pole see alati aidanud.
Mõeldes sellele, et jüngrid küsisid:
"Miks me ei suutnud sellest poisist kurje vaime välja ajada?",
peame me mõistma, et nad uskusid, et neil on vägi seda teha.
Nad olid rakendanud seda väge
ja ajanud kurje vaime välja teistest inimestest.
Seda on taustainfona oluline mõista.
Sest kui jüngrid oleks olnud nagu mõned tänapäeva "uskmatud",
kes ei usu, et Jumal tervendab,
siis nad poleks ka seda küsimust esitanud.
Nad poleks.
Kuna nad aga küsisid, miks nad seda ei suutnud,
siis see näitab, et neil oli usku sellesse,
sest nad olid näinud seda varasemalt toimimas.
Nii tegid nad seekord sama asja, aga ei saanud sama tulemust.
Seetõttu nad küsisidki, miks nad seda seekord ei suutnud
ja vaata, mida Jeesus vastas Matteuse 17:20:
"Teie uskmatuse pärast." (Eesti Piiblis Teie nõdra usu pärast.")
On see alles vastus!
Vastus, mis kätkeb endas enamat, kui mis silmale nähtav.
Samas tahaksin seda siiski kommenteerida pisut,
kuna osad piiblitõlked ütlevad ka: Teie nõdra usu pärast."
Tegelikult aga pole küsimus nõdras või väikeses usus.
Mul pole erinevate piiblitõlgete vastu midagi,
aga ma ise kasutan ingliskeelset King James versiooni,
sest usun, et see on kõige parem.
Samas, mis iganes tõlget sa loed - see on ikka parem, kui mitte midagi.
Samas on selle "nõdra usuga" täiesti puusse pandud,
sest isegi kreekakeelses algtekstis pole juttu väikesest või nõdrast usust,
vaid hoopis uskmatusest.
Seal on vahe sees.
Ja siis see salm jätkub nii: "Sest tõesti, ma ütlen teile,
kui teil oleks usku sinepiivakese võrra
ja te ütleksite sellele mäele: Siirdu siit sinna!”,
siis ta siirduks, ja miski ei oleks teile võimatu."
See salm ütleb, et sa ei vaja tohutult suurt usku.
Piisab sellest, kui see on kasvõi sinepiivakese suurunegi.
Ma ei tea, kas sa oled näinud kunagi sinepiseemet, aga see on väga väike.
Palju väiksem, kui seesamiseeme, mida enamus teist vist teab.
Sinepiseeme on palju väiksem ja mõte, mida Jeesus tahab öelda, on:
"Kui sul on kasvõi imetillukestki usku - kasvõi tsipa, tsipa,
siis see on juba piisav, et näha mäge merre kukkumas,
ilma, et seda puudutaksid või selleks midagi teeksid.
Sa lihtsalt annad korralduse ja see kuuletub.
Ainuüksi sellest juba piisab, kui sul on nii natukenegi usku.
Nii et, kui üks tõlge ütleb: "Teie väikese või nõdra usu pärast",
siis Jeesuse väide, et piisab ka sinepiiva suurusest usust,
poleks loogiline.
"Nõder usk" on vastuolus kogu selle ülejäänud salmiga.
See ei räägi vaid sellest, et sul pole piisavalt usku.
Küsimus pole usus.
Ma ütlen nüüd midagi, mille selgitamiseks kuluks päevi,
aga lihtsalt kuula ja seedi seda
ja telli endale ka mu täiendavad õppematerjalid,
et saada põhjalikumat selgitust, kui see, mida praegu jõuan anda.
Enamus inimesi, kes usuvad, et Jumal soovib neile tervist
ja nad on õppinud seisma Ta Sõnal ning kuulutama seda oma elude üle,
siis enamusel neist pole uskumisega mingit probleemi.
Neil on piisavalt usku, et näha surnuid ärkamas ellu,
pimedaid saamas nägijaks või mida iganes.
Küsimus pole usus, vaid uskmatuses.
See tekitab osades koheselt segadust, sest nad mõtlevad:
"Kui minus on uskmatust, siis ma järelikult ju ei usu!"
Enamus inimesi arvab, et usk ja uskmatus välistavad üksteist.
Arvatakse, et kui sinus on mingitki uskmatust,
siis järelikult seetõttu, et sul pole usku.
Kui sul aga on usku, siis sinus ei saa olla mingit uskmatust,
sest need kaks välistavad üksteist.
Kuid Piibel küll nii ei õpeta.
Olen juba varasemalt tsiteerinud Markuse 11:23:
"Tõesti, ma ütlen teile,
kes iganes ütleb tollele mäele: Kerki ja kukuta end merre!”
ega kõhkle oma südames, vaid usub, et see, mis ta räägib, sünnib,
siis see saabki talle!"
Sa pead usus kõnetama oma mäge ja mitte kahtlema selles.
Jeesus ütleb ühes lauses: "Kasuta oma usku ja ära kahtle!"
Miks pidanuks Ta ütlema: "Ära kahtle!",
kui usu omamine välistab kahtlemise?
See pole õige arusaam.
Sul on tegelikult võimalik uskuda ja mitte uskuda üheaegselt.
Muide, see sama lugu Matteuse 17. peatükist,
kus Jeesus ajas noorest poisist kurjad vaimud välja,
on kirjas ka Markuse 9. peatükis.
"Ja nad tõid ta Jeesuse juurde
ja Jeesust nähes raputas vaim kohe poissi
ja poiss kukkus maha ja vähkres vahtu suust ajades.
Ja Jeesus küsis tema isalt:
Kui kaua see juba temaga nõnda on?”
Aga tema ütles: Lapsest saadik,
ja see vaim on teda sageli visanud ka tulle ja vette,
et teda hukata.
Aga kui sa midagi võid - tunne meile kaasa ja aita meid!”
Siin on nii palju mõtteid,
mille juurde tulen millalgi hiljem tagasi.
"Aga Jeesus ütles talle: Sa ütled: Kui sa võid!
Kõik on võimalik sellele, kes usub.”
Otsekohe hüüdis lapse isa: Ma usun, aita mind mu uskmatuses!”
Isa ütles: "Ma usun. Mul on usku. Aga mul on ka uskmatust."
Inimesed arvavad, et kui sul on uskmatust,
ei saa sul ju mingit usku olla.
See oleks ju vale!
Jeesus aga ei öelnud: "On alles rumal väide!
Te pole ikka millestki aru saanud!"
Ei. Jeesus ei noominud teda,
vaid läks hoopis ja ajas poisist kurjad vaimud välja,
nii et poiss sai terveks.
Nii et on täitsa võimalik uskuda ja mitte uskuda üheaegselt.
Võid vaadata Markuse 5. peatükist,
kus Jeesus läks tervendama Jairuse tütart,
kuid kus enne seda ütles sõnumitooja tüdruku isale:
"Su tütar on surnud, mistõttu ära tüüta Jeesust enam."
Mispeale Jeesus ütles koheselt: "Usu vaid!"
Miks Ta ütles: "Usu vaid!",
kui uskumine on kindlalt paigas
ja uskmatusel poleks selle kõrval ruumi.
Olen toonud 3 erinevat näidet, mida Piiblis on enamgi veel,
selle kohta, et sa saad uskuda ja mitte uskuda üheaegselt.
Kui mul oleks siin üks raske koorem
ja ma rakendaks hobuse selle koorma ette,
siis kui hobune oleks piisavalt tugev,
jaksaks ta liigutada selle koorma paigast.
Kui ma aga rakendaks teise hobuse teisele poole koormat,
kes hakkaks seda teises suunas vedama,
tekkiks tohutu jõud, mis samas ei liigutaks koormat paigast
sest vastastikused jõud viivad tõmbejõu nulli.
Selle mõju on tühistatud.
Ja see ongi see, mida Jeesus ütles:
"Mehed, teil on usku.
Aga probleem on selles, et teis on ka uskmatust,
mis nullib ära te usu."
Sest kui uskmatus ei nulliks su olemasolevat usku,
piisab ainuüksi sinepiiva suurusest usust,
et kuulutada mäele: "Kukuta end merre!"
ja see teeks seda.
Sa ei vaja mitte suurt, vaid puhast usku,
mis pole rikutud või lahjendatud uskmatuse poolt.
Seda on ülimalt oluline mõista.
Me tänane aeg hakkab otsa saama
ja mul pole kahjuks võimalik
minna süviti nende mõtete selgitamisel.
Küll aga tahan tuua järgmises saates näiteid selle kohta,
kus ma tõesti uskusin ja astusin usus välja,
tehes radikaalseid asju, mis ilma usuta poleks võimalikud.
Tean, et paljud võivad pidada mind rumalaks või jultunuks,
kuid mida iganes te ka ei arvaks -
ma uskusin ja ootasin üleloomulikke tulemusi,
samas neid mitte nähes.
Nägin hoopis vastupidist.
Nii olin ma pikka aega segaduses, nii nagu need jüngridki,
mõeldes: "Issand, miks see ei toiminud?
Ma tean, et mul oli usku Sinusse!"
Sa ei astu avalikult välja ega püüa tervendada inimesi,
kui sa ei usuks sellesse ega ootaks positiivseid tulemusi.
Ma teadsin, et usk oli seal ja samas ma ei näinud tulemusi.
See ehmatas mind pikaks ajaks ära, kuniks mõistsin, milles asi.
Jah ma uskusin
ning jah mul oli usku, mida oli olnud ka varem,
sest olin näinud isegi surnuid ärkamas taas ellu.
Probleem aga oli selles,
et nüüdses olukorras seisin silmitsi ka uskmatusega
ning hirmuga selle ees,
mida teised minust arvavad ja mis mulje ma endast jätan.
See uskmatus aga nulliski ära mu usu.
Toon järgmises saates näite, mis seda mõtet väga selgelt ilmestab.
Usun, et kõik vajavad seda õpetust,
mida olen õpetanud tervenemise kohta.
Ja kui sa ise ei vaja, tead kindlasti kedagi, kes vajab,
nii et julgustan sind tellima endale need materjalid.
Meil on olemas "Parem tervisepakett",
kus sa ei saa ainult õpetust tervenemise kohta,
aga sa saad ka DVD'd inimeste tunnistustega
ja palju muud head materjali.
Andrew raamat: "Jumal tahab, et oleksid terve"
on tellitav me kodulehe kaudu.
Kasuta tellides koodi T-330.
Sama materjal on saadaval ka õppematerjalina.
Kasuta tellimisel koodi T-430.
Kogu õpetusseeria on tellitav ka CD'dena või DVD'dena.
Tellimisinfo on nähtav ekraanil.
Või sa võid tellida endale kõik need materjalid koos.
See "Parema tervise pakett" kätkeb endas kas CD'sid või DVD'sid
raamatut ja õppematerjali
pluss "Tervenemisteekonnad" 1-2. osa
ja tervenduspiiblisalmide CD'd.
See pakett on samuti tellitav ekraanil oleva kodulehe kaudu.
Kolmas õpetus samast seeriast: "Miks kõik ei saa terveks?"
on samuti tellitav me kodulehe kaudu.
Tellimisinfo on nähtav ekraanil.
Ekraanil on Andrew Wommacki teenistuse kontakandmed
Lisaks sellele tahame tuua välja Andrew eesootavad konverentsid.
Pane need ajad kalendrisse kirja, tule kohale
ja lase Jumala Sõnal muuta oma elu.
Täpsem ja värskem info on leitav Andrew kodulehelt www.awme.net
Igal suvel toimub ka meie suvine pere piiblikonverents,
mille info on samuti leitav meie kodulehelt.
Hetkel ekraanil kõlav reklaam puudutab kutset perelaagrisse,
mis toimus juba aastaid tagasi.
Olen põnevil neist laagritest, kus käib alati väga palju rahvast.
Ühtlasi osaleb seal palju erinevaid külalisi ja külaliskõnelejaid.
Laagris on erinevad majutusvõimalused.
Laagri koduleht on nähtav ekraanil, nii et tutvu sealse infoga.
See on hea üritus, millest osa võtta.
Ma sain enam kui 20 aastat tagasi sclerosis multiplex'i diagnoosi.
Mul polnud kontrolli millegi üle - ei oma käte, jalgade ega millegi üle.
Iga päev oli tunne,
et ma ei pruugi hommikul ärgates enam oma ema näha.
See oli väga raske mu jaoks.
Tundsin end abituna.
See ajas mind närvi, et ma ei saanud midagi teha,
sest ma olen selline tegutseja vend.
Andrew rääkis sellest kõigest nii selgelt
ja see tõi mulle vabaduse.
Mida enam rakendasin Jumala Sõna,
seda enam uskusin, et tervenemine tuleb.
Samm haaval, aga mul polnud probleemi sellega,
sest ma teadsin, et saan terveks.
Vaata taolisi tunnistusi lähemalt kodulehelt www.awme.net
Panusta sinagi Andrew Wommack teenistusse.
Tõlge: Anne-Ly Raukas